Notat

27. maj 2020

# Retningslinjer for genåbning af foreningsliv og andre folkeoplysende og kulturelle aktiviteter – indendørs (udvidet fase 2)

COVID-19 har alvorlige konsekvenser for danskernes hverdagsliv, og for dansk foreningsliv og andre folkeoplysende og kulturelle aktiviteter Regeringen har taget mange og vidtgående initiativer for at afbøde konsekvenserne af udbruddet. Danskerne og dansk foreningsliv har fulgt myndighedernes anvisninger, og initiativerne har vist stor effekt.

Forudsætningen for, at foreningsliv og andre folkeoplysende og kulturelle aktiviteter– indendørs kan genåbne, og for at medlemmer/deltagere kan forventes at genoptage deres aktiviteter, er, at medlemmer/deltagere, frivillige og ansatte kan føle sig trygge ved at deltage i aktiviteterne. En forsvarlig genåbning indebærer, at hver enkelt forenings/institutions ledelse og ansatte eller de i øvrigt ansvarlige tager fælles ansvar for, at genåbningen sker på en måde, hvor smittespredningen begrænses mest muligt, herunder at der sikres afstand mellem mennesker, og at der fortsat er et skærpet fokus på hygiejne i henhold til myndighedernes generelle retningslinjer.

Kulturministeren har samlet de berørte foreningers og organisationers ledere, repræsentanter for brancheorganisationer og lign., faglige organisationer og relevante myndigheder mv. i et sektorpartnerskab. Dette med henblik på at udarbejde retningslinjer for, hvordan genåbningen af lokaler, der anvendes til foreningsaktiviteter, herunder spejdere, folkeoplysende og amatørkulturelle aktiviteter og lokaler, der anvendes af musik- og kulturskoler m.v., aftenskoler, daghøjskoler, Folkeuniversitetet og kulturhuse.

Retningslinjerne omfatter ikke idrætsaktiviteter, herunder dans og lavrespiratoriske bevægelsesaktiviteter som eksempelvis yoga, dart og tankesport.

Retningslinjerne er vejledende i forhold til, hvordan foreningsliv og andre folkeoplysende og kulturelle aktiviteter kan foretage en ansvarlig indretning i lyset af udbruddet af COVID-19, og ændrer ikke på foreningers og organisationers forpligtelser, som de er beskrevet i gældende lovgivning, herunder fx forsamlingsforbuddet og de gældende krav til lokaler, hvortil offentligheden har adgang (jf. gældende bekendtgørelse på tidspunktet for genåbning.) ligesom ændringer i Sundhedsstyrelsens til enhver tid gældende retningslinjer for afstandskrav i forbindelse med COVID-19 vil kunne indebære ændringer i retningslinjerne nedenfor.

I implementeringen af retningslinjerne vil der skulle tages hensyn til sektorspecifikke forskelle og behov, ligesom implementeringen vil skulle ske på en måde, hvor der samtidig bliver taget hensyn til at skabe gode rammer for arbejdsmiljøet.

Kulturministeriet lægger på denne baggrund op til følgende retningslinjer for en gradvis genåbning af de lokaler, der huser foreninger, og lokaler, der anvendes til musik- og kulturskoler mv. aftenskoler, daghøjskoler, Folkeuniversitetet, kulturhuse. Den konkrete implementering af retningslinjerne vil afhænge af de videre faser af genåbningen, når der udmeldes rammer herfor. De aktiviteter, der er omfattet af disse retningslinjer, er som hovedregel omfattet af det gældende forsamlingsforbud på max. 10 personer. Dog gælder det for foreninger mv, der arrangerer kulturarrangementer som f.eks. foredrag om kultur, optræden eller koncert for et siddende publikum, at sådanne arrangementer er undtaget for forsamlingsforbuddet men skal iagttage reglerne og retningslinjerne for kulturoplevelser med siddende publikum, hvor det gældende forsamlingsforbud er på max. 500 personer.

Åbningen omfatter ikke lokaler, der anvendes til idrætsaktiviteter, herunder dans og lavrespiratoriske bevægelsesaktiviteter som eksempelvis yoga, dart og tankesport. Heller ikke selvom aktiviteterne forestås af foreninger og institutioner, der må åbne for andre dele af deres aktivitet.

**Forudsætninger for gennemførsel af gradvis genåbning**

Nedenfor følger generelle tiltag, der skal gennemføres forud for og efter genåbning af lokalerne:

* Den gradvise genåbning skal håndteres, så sundhedsmyndighedernes anbefalinger og vejledninger kan følges for den enkelte og for den enkelte forening, institution mv. som helhed.
* Alle bør derfor først og fremmest iagttage grundelementerne i forebyggelse af smittespredning, der i prioriteret rækkefølge er:
* *1) Isolation af personer med symptomer fx i eget hjem eller på sygehus.*
* *2) Hygiejne med fokus på hosteetikette, håndhygiejne og kontaktpunkter.*
* *3) Kontaktreduktion med fokus på afstand, hyppighed, varighed og barrierer.*
* Forud for genåbning skal foreninger, institutioner mv. sikre, at rammerne for at efterleve alle sundhedsmyndighedernes vejledninger vedrørende afstandskrav for den enkelte, hygiejne m.v. er på plads, at retningslinjerne er synlige ved opslag eller plakater, samt at der er håndsprit (70-85% alkohol) tilgængeligt.
* Foreningens, institutionens mv. ledelse skal løbende monitorere den gradvise genåbning.
* Der bør være særligt fokus på styring af deltagerantal i de enkelte aktiviteter, som skal holdes inden for de gældende restriktioner for forsamlingsfriheden, pt max 10 personer *(hæves muligvis til 30-50 personer pr. 8. juni).*
* Der må under alle omstændigheder maksimalt tillades adgang for 1 person pr. 4 m2 gulvareal, hvortil der er offentlig adgang. Gulvarealet opgøres væg til væg uanset inventar mv. Den konkrete maksimumkapacitet, herunder ift. gulvareal pr. person, fastsættes ud fra en konkret vurdering. Det skal i den forbindelse bemærkes, at fysisk anstrengelse er en aerosolgenererende (luftbårne dråber/partikler) aktivitet.
* Foreningsliv og andre fritidsaktiviteter bør - ud fra Sundhedsstyrelsens generelle anbefalinger - fastlægge særlige retningslinjer for, hvordan afstandskravet kan overholdes og kontakt minimeres i forbindelse med de konkrete aktiviteter – dog under skyldig hensyntagen til deltagernes alder, herunder hvis der er tale om børn. Sundhedsstyrelsens anbefalinger er pt., at der holdes mindst 1 meters afstand mellem personer i det offentlige rum. Ved aktiviteter med kraftig udånding, fx sang, råb, foredrag, skuespil m.v. bør holdes mindst 2 meters afstand. Ligeledes bør sikres 2 meters afstand mellem underviser/foredragsholder og forreste række af tilhørere, (mens det er tilstrækkeligt med 1 meters afstand mellem tilhørerne, hvis disse ikke synger, fx i forbindelse med foredrag). Afstand vurderes fra næsetip til næsetip, således at det ved siddende indretning skal måles fra midten af stolesæder og ikke fra armlæn til armlæn.
* I situationer hvor det er vanskeligt eller umuligt at overholde den anbefalede afstand eller regulere afstand til andre, er det vigtigt, at foreningen/organisationen/institutionen overvejer tiltag, der kan minimere eller reducere varigheden af kontakter særlig ansigt-til-ansigt kontakt for både medlemmer, ansatte og frivillige. Der kan være tale om adfærdsmæssige tiltag eller tiltag til at danne en barriere mellem personerne. Fx kan aktiviteten organiseres i faste grupper med et fast antal pr. gruppe, ligesom opstilling på rækker i klasselokaler kan begrænse ansigt-til-ansigt kontakt, samt sørge for god udluftning.
* Eventuelle køkkener, frokoststuer eller kantiner for personale/frivillige og brugere bør indrettes hensigtsmæssigt, herunder sikring af tilstrækkelig afstand mellem borde og mellem spisende i spiseafdeling og afstandsmarkering ved betalingsstationer. Indretningen skal tage højde for, at der ikke opstår kødannelse.
* Arbejdsgiverne/foreningerne opfordres til inddragelse af medarbejder/frivillige i planlægning af de konkrete tiltag. Arbejdsgiverne skal som led i samarbejde om sikkerhed- og sundhed på arbejdspladsen inddrage medarbejdere i planlægningen af konkrete tiltag med betydning herfor. Hvor der findes en arbejdsmiljøorganisation, skal det ske med inddragelse af denne.
* Derudover forudsætter den gradvise genåbning, at den nødvendige rengøring er tilstede. Denne rengøring omfatter: Hyppig og grundig rengøring af fælles kontaktpunkter, som minimum en gang dagligt, og oftere ved mange berøringer. Skraldespande tømmes dagligt, og altid inden de fyldes helt. Fælles redskaber og remedier bør rengøres mellem forskellige brugere, eller der benyttes personlige redskaber eller engangsudstyr.

**Generelle retningslinjer for tilrettelæggelse af arbejdet og beskyttelse af medarbejdere/frivillige/medlemmer**

Følgende er generelle retningslinjer for lokaler, der anvendes til forenings-aktiviteter, samt musik- og kulturskoler mv., aftenskoler, daghøjskoler, Folkeuniversitetet og kulturhuse på dette område:

* For medarbejdere i øget risiko for et alvorligt sygdomsforløb med COVID-19, anbefales det, at ledelsen i dialog med den enkelte medarbejder laver en konkret og individuel vurdering med afsæt i Sundhedsstyrelsens vejledninger på området.
* Det anbefales, at frivillige i øget risiko for et alvorligt sygdomsforløb med COVID-19, ikke udfører frivilligt arbejde i foreningen mv. indtil videre.
* Der bør på hjemmeside og ved indgang være informationer om, at personer i øget risiko for et alvorligt sygdomsforløb med COVID-19 udviser stor forsigtighed ved besøg.
* Der skal så vidt muligt være vand og flydende sæbe eller håndsprit (70-85% alkohol) tilgængeligt. Der bør ikke være fælles håndklæder.
* Den enkelte idrætsforening/-facilitet, forening, institution, mv. bør så vidt muligt gennemgå sine arbejdsprocesser, så man mindsker tiden med tæt kontakt til det absolut nødvendige.
* Der bør i videst mulig omfang tages særlige skridt til at undgå tætte kontakter og til at indføre ekstra sikkerhedsforanstaltninger ved sådanne kontakter (opsætning af adskillelse ved betalingspunkter, tydelige afstandsafmærkninger, adfærdsregulerende indretninger (’nudging’), ruminddelinger, afstandstape m.v.) samt brug af passende værnemidler).
* Alle medarbejdere skal oplyses om og overholde Sundhedsstyrelsens anbefalinger om god hygiejne og hensigtsmæssig adfærd, herunder jævnlig og grundig håndvask.
* Den enkelte forening, institution, mv. bør sikre grundig rengøring af fælles kontaktpunkter og lave en plan for rengøring og desinfektion (hyppighed efter en konkret vurdering) af kontaktpunkter, herunder med særligt fokus på håndtag, gelændre, lyskontakter, bordoverflader, vandhaner, computere og tablets, redskaber som hyppigt berøres af mange. Fælles kontaktpunkter kan med fordel markeres, lige som fjernelse af ikke-nødvendige kontaktpunkter og fremme af kontaktfrie løsninger anbefales.
* Kontaktpunkter, der indgår i aktivitetsudøvelsen mv. skal ligeledes sikres ved hyppig rengøring, tilstedeværelse af håndsprit (70-85% alkohol). Det bør nøje overvejes, hvilke kontaktpunkter der er nødvendige i foreningen/organisationen mv. i forbindelse med åbning.
* Toiletter (både bruger- og medarbejdertoiletter) rengøres grundigt (hyppighed efter en konkret vurdering), alle overflader afvaskes og kontaktpunkter desinficeres. Der skal være vand og flydende sæbe til rådighed. Der bør ikke være fælles håndklæder.
* Der sikres rengøring af den enkelte arbejdsstation, når en medarbejder/frivillig forlader arbejdsstationen, og en anden medarbejder/frivillig skal overtage denne.

*Håndtering af sygdom og symptomer*

* Ansatte, frivillige, medlemmer, brugere mv. bør ikke møde på arbejde eller til aktiviteten, hvis de har milde symptomer, der kan tyde på COVID-19. Der bør ske rengøring af en syg medarbejder, frivilliges mv. arbejdsstation umiddelbart efter identifikation af sygdom. Ansatte, frivillige, medlemmer, brugere mv. må efter et sygdomsforløb først møde på arbejde/til aktiviteten igen 48 timer efter symptomer er ophørt. Der henvises i den forbindelse til Sundhedsstyrelsens gældende retningslinjer på området.
* Ansatte, frivillige, medlemmer, brugere mv. hvis familie har symptomer eller er smittede, skal følge Sundhedsstyrelsens vejledninger for ”nære kontakter”.

Der skal i eller ved lokalerne opsættes informationsmateriale om, at personer, der har symptomer på COVID-19, bør isolere sig i hjemmet, og om god hygiejne og hensigtsmæssig adfærd i det offentlige rum. Informationsmaterialet nævnt i 1. pkt. offentliggøres af Sundhedsstyrelsen.

**Særlige retningslinjer for lokaler med møde-, undervisnings- og værkstedsaktiviteter**

* Ved møder og i undervisningssituationer skal den nødvendige afstand på minimum 1 meter mellem pladserne sikres.
* Udleverede materialer skal håndteres tilstrækkeligt sikkert. Der bør gennemføres hyppig afspritning eller håndvask, og materialer skal rengøres grundigt inden anvendelse af andre.

**Særlige retningslinjer for lokaler for amatørteater, amatørorkestre, musikalsk sammenspil (bands) og korsang, herunder på musik- og kulturskoler**

* Foreningen, eller musik- og kulturskolen skal fastlægge nærmere retningslinjer for, hvorledes aktiviteterne kan gennemføres under overholdelse af sundhedsmyndighedernes gældende anbefalinger om afstand og gulvareal til rådighed, samt gældende restriktioner på forsamlingsfriheden, herunder mulighed for at afvikle dele af aktiviteterne udendørs.
* Særligt for korsang og musik med blæserinstrumenter, bør der iagttages 2 meters afstand mellem udøverne og 4 m2 gulvareal pr. deltager efter sundhedsmyndighedernes anbefalinger.
* Instrumenter og andre materialer bør kun anvendes af én person, eller der bør fastlægges karantænetider for anvendelsen mellem flere personer.

**Særlige retningslinjer for lokaler for aktiviteter med publikum, fx foredrag, amatørteater, koncerter, udstillinger mv.**

* Retningslinjer for kulturoplevelser med siddende publikum eller hvor publikum bevæger rundt bør iagttages

Det vurderes under disse hensyn at være forsvarligt, at danskerne genoptager at dyrke foreningslivet, amatørkulturen, mv., samt at aftenskoler og musik- og kulturskolerne og kulturhusenes aktiviteter genoptages i det omfang, det kan forenes med overholdelse af forsamlingsforbuddet og retningslinjerne i denne vejledning for en udvidet fase 2, jf. politisk aftale af 20. maj 2020. Det er afgørende, at alle foreninger, institutioner mv. prioriterer overholdelse af retningslinjerne, så sundheden hos alle involverede medlemmer, ansatte og frivillige ikke bringes i fare, og så befolkningen igen føler sig trygge ved at dyrke foreningsliv og andre folkeoplysende og kulturelle aktiviteter mv. – indendørs.

Arbejdstilsynet vejleder virksomhederne.

Ovenstående tiltag realiseres for indendørs foreningsliv mv. fra genåbningen d. 27. maj 2020.

*Yderligere information*

Som virksomhed kan du også kontakte hotlinen for virksomheder på 7220 0034, der kan henvise til rette myndighed. Se også virksomhedsguiden.dk

Find Arbejdstilsynets informationsmateriale [her](https://at.dk/corona)

Find Sundhedsstyrelsens anbefalinger [her](https://www.sst.dk/da/corona)

Kontakt Arbejdstilsynet for yderligere vejledning om en generel forsvarlig indretning af arbejdspladsen på: 7012 1288.

Kontakt den myndighedsfælles hotline på 7020 0233 angående generel information om, hvordan man skal forholde dig til COVID-19.